Dil-mażżra li ħażżaqtu m'għonq ġensi żerrħitli l-essri. Kont ġejt ngħammar magħkom biex nixtarr il-għerf tagħkom; sibt ilmenti u turmenti sperimenti u sturmenti nuċċalijiet lentijiet kwantitajiet unitajiet; iżda mank tieqa, mank bieb mank trejqa jo' miżieb. U ngħalqu l-imnifsejn u tqalu r-riġlejn u qsaru l-idejn ... u ntebqu l-għajnejn ... u nstaddu l-widnejn. Mel'jekk l-għajn qatt ma rat u l-widna qatt ma semgħet, x'hemm lest għalina la n-nifs iħallina? Oh x'inhu mwiegħer dan il-għar! Aħjar xawta nar aħjar xarba fwar minn dal-għaks minn dal-ġuħ minn dil-ħasda tar-ruħ. Għax jekk l-għajn qatt ma rat u l-widna qatt ma semgħet, x'ser jibqa' minn fina lil hinn minn dil-mina? F'nharkom ilmaħt lejl fej' kull baqra sewda tuta, f'lejlkom serp skifuż, malizzjuż, velenuż. Li dellkom kien ġawhar aħjar il-ħjieġ minnu, li kliemkom kien ħwawar aħjar is-skiet la m'hux minnu. Bakkartlu maż-żerniq filgħodu, u qtajtha 'lli ntir lej' sema ikħal nir biex nisserreġ fix-Xemx illi skondkom żgur m'hemmx. U nfetħu l-imnifsejn u ħfiefu r-riġlejn u twalu l-idejn ... u tberrħu l-għajnejn ... u nfetħu l-widnejn. U mbagħad .... rajt u mbagħad .... smajt: "Kif trid tilmħu l-Infinit? Kif trid tisma' polz il-Mit j'ardit troglodit?! ... Mhux torri ta' l-għerf ... għandkom intkom, ... iżda Torri ta' Babel ... imdewwed bil-lebbra ... imgiddem bil-ġdiem ... imsewwes mis-sisien ... f'żogħritu ġà qdiem ... f'żogħżitu ġà spiċċa ... jiġ- ......... ġar- ................ raf ... pass ..... pass ....... biċċa ......... biċ-ċa." Mużika: In The Wake of Poseidon - King Crimson
Ardit Troglodit